CELEX: C2007/117/59
Language: el
Date: 2007-05-26 00:00:00
Title: Υπόθεση F-27/07: Προσφυγή-αγωγή της 26ης Μαρτίου 2007 — Sundholm κατά Επιτροπής

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/37
            
         Προσφυγή-αγωγή της 26ης Μαρτίου 2007 — Sundholm κατά Επιτροπής
   (Υπόθεση F-27/07)
   (2007/C 117/59)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Asa Sundholm (Βρυξέλλες, Βέλγιο) (εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της 2ας Ιουνίου 2006 περί καταρτίσεως της εκθέσεως αξιολογήσεως της σταδιοδρομίας (REC) της προσφεύγουσας-ενάγουσας για την περίοδο από 1ης Ιουλίου 2001 έως 31 Δεκεμβρίου 2002, προς εκτέλεση της αποφάσεως του Πρωτοδικείου των Ευρωπαϊκών Κοινοτήτων της 20ής Απριλίου 2005, T-86/04, Sundholm κατά Επιτροπής·
            
         
               —
            
            
               να υποχρεώσει την καθής-εναγομένη να καταβάλει, στο παρόν στάδιο της διαδικασίας, ποσό ύψους ενός ευρώ ως χρηματική ικανοποίηση για ηθική βλάβη·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής-αγωγής της, η προσφεύγουσα-ενάγουσα επικαλείται, καταρχάς, παράβαση του άρθρου 233 EΚ και παραβίαση της υποχρεώσεως αιτιολογήσεως, στο μέτρο που από την προσβαλλόμενη απόφαση δεν προκύπτει σαφώς ο τρόπος με τον οποίο ελήφθη υπόψη το σκεπτικό της προαναφερθείσας αποφάσεως.
   Επιπλέον, η προσφεύγουσα-ενάγουσα υποστηρίζει ότι η προσβαλλόμενη απόφαση, αφενός, δεν λαμβάνει υπόψη τους σκοπούς που επιδιώκει το νέο σύστημα αξιολογήσεως σταδιοδρομίας και, αφετέρου, χαρακτηρίζεται από έλλειψη συνοχής μεταξύ των παρατηρήσεων και της βαθμολογίας.
   Τέλος, η προσφεύγουσα-ενάγουσα επικαλείται προσβολή των δικαιωμάτων άμυνας, στο μέτρο που τα επί των πραγματικών περιστατικών στοιχεία που χρησιμοποιήθηκαν ως βάση για την αξιολόγησή της δεν της κοινοποιήθηκαν ούτε κατά τον χρόνο τελέσεώς τους ούτε στο πλαίσιο της διαδικασίας αξιολογήσεως.